text:  To holder ud efter 31 timer med julehit 
  20 december 2012 kl. 09.37
  Ved 17-tiden var der kun to deltagere tilbage i radioens svar på pælesidning. I 31 timer har de hørt på juleklassikeren Last Christmas med Wham igen og igen og igen. De har hørt nummeret over 500 gange.
  De to mest udholdende er Malene Andersen fra Bylderup Bov, og Lennart Dich fra Vejen.
  10 finalister mødte onsdag middag op hos Toyota i Ribe. Her har Radio Globus arrangeret koncerten, hvor deltagerne skal lytte til Wham-sangen på repeat. Vinderen får 24.000 kr. - 1000 kr. pr. time.
  Nu er situationen så den, at den af de to tilbageværende, som holder sig vågen længst, vinder hele puljen.
  Deltagerne må ikke synge med på sangen for at holde sig vågne. De må ikke pille med bilernes udstyr - og hvis de lukker øjenene mere end fem sekunder er de ude af konkurrence.
  TV SYD følger afslutningen på konkurrencen.
  